Document ID: 32008L0012

EUROPA-PARLAMENTETS OG RÅDETS DIREKTIV 2008/12/EF
af 11. marts 2008
om ændring af direktiv 2006/66/EF om batterier og akkumulatorer og udtjente batterier og akkumulatorer, for så vidt angår de gennemførelsesbeføjelser, der tillægges Kommissionen
EUROPA-PARLAMENTET OG RÅDET FOR DEN EUROPÆISKE UNION HAR -
under henvisning til traktaten om oprettelse af Det Europæiske Fællesskab, særlig artikel 175, stk. 1,
under henvisning til forslag fra Kommissionen,
under henvisning til udtalelse fra Det Europæiske Økonomiske og Sociale Udvalg (1),
efter høring af Regionsudvalget,
efter proceduren i traktatens artikel 251 (2), og
ud fra følgende betragtninger:
(1)
Ifølge Europa-Parlamentets og Rådets direktiv 2006/66/EF (3) skal visse foranstaltninger vedtages i overensstemmelse med Rådets afgørelse 1999/468/EF af 28. juni 1999 om fastsættelse af de nærmere vilkår for udøvelsen af de gennemførelsesbeføjelser, der tillægges Kommissionen (4).
(2)
Ved afgørelse 2006/512/EF om ændring af afgørelse 1999/468/EF indførtes forskriftsproceduren med kontrol, som skal anvendes i forbindelse med vedtagelse af generelle foranstaltninger, der har til formål at ændre ikke-væsentlige bestemmelser i en basisretsakt, som er vedtaget efter proceduren i traktatens artikel 251, herunder ved at lade sådanne bestemmelser udgå eller ved at supplere retsakten med nye ikke-væsentlige bestemmelser.
(3)
I overensstemmelse med Europa-Parlamentets, Rådets og Kommissionens erklæring (5) vedrørende afgørelse 2006/512/EF skal en række retsakter vedtaget efter proceduren i traktatens artikel 251, som allerede er trådt i kraft, tilpasses efter de gældende procedurer, for at forskriftsproceduren med kontrol kan finde anvendelse på dem.
(4)
Kommissionen bør tillægges beføjelse til at tilpasse bilag III og tilpasse og revidere de detaljerede regler for eksport og mærkning af batterier og akkumulatorer. Da der er tale om generelle foranstaltninger, der har til formål at ændre ikke-væsentlige bestemmelser i direktiv 2006/66/EF, herunder ved at supplere direktivet med nye ikke-væsentlige bestemmelser, skal foranstaltningerne vedtages efter forskriftsproceduren med kontrol i artikel 5a i afgørelse 1999/468/EF.
(5)
Direktiv 2006/66/EF bør derfor ændres i overensstemmelse hermed.
(6)
Eftersom de ændringer, der foretages i direktiv 2006/66/EF ved nærværende direktiv, er af teknisk art og kun vedrører udvalgsproceduren, er der intet krav om, at de skal gennemføres af medlemsstaterne. Det er således ikke nødvendigt at vedtage bestemmelser herom -
UDSTEDT FØLGENDE DIREKTIV:
Artikel 1
Ændringer
I direktiv 2006/66/EF foretages følgende ændringer:
1)
Artikel 10, stk. 4, affattes således:
»4. Der kan fastsættes overgangsordninger efter forskriftsproceduren i artikel 24, stk. 2, for at afhjælpe en medlemsstats vanskeligheder ved at opfylde kravene i stk. 2 som følge af særlige nationale forhold.
Inden den 26. september 2007 fastlægges der en fælles metode til beregning af de årlige salg af bærbare batterier og akkumulatorer til slutbrugere. Denne foranstaltning, der har til formål at ændre ikke-væsentlige bestemmelser i dette direktiv ved at supplere det, vedtages efter forskriftsproceduren med kontrol i artikel 24, stk. 3.«
2)
Artikel 12, stk. 6, første punktum, affattes således:
»6. Bilag III kan tilpasses eller suppleres som følge af den videnskabelige og tekniske udvikling. Disse foranstaltninger, der har til formål at ændre ikke-væsentlige bestemmelser i dette direktiv, herunder ved at supplere det, vedtages efter forskriftsproceduren med kontrol i artikel 24, stk. 3.«
3)
Artikel 15, stk. 3, affattes således:
»3. Der fastsættes detaljerede regler for gennemførelsen af denne artikel, navnlig kriterier til vurdering af, om omstændighederne svarer til kravene, jf. stk. 2. Disse foranstaltninger, der har til formål at ændre ikke-væsentlige bestemmelser i dette direktiv ved at supplere det, vedtages efter forskriftsproceduren med kontrol i artikel 24, stk. 3.«
4)
Artikel 17 affattes således:
»Artikel 17
Registrering
Medlemsstaterne sikrer, at alle producenter registreres. Registrering underlægges de samme proceduremæssige krav i alle medlemsstater. Sådanne krav til registrering, der har til formål at ændre ikke-væsentlige bestemmelser i dette direktiv ved at supplere det, fastlægges efter forskriftsproceduren med kontrol i artikel 24, stk. 3.«
5)
I artikel 21 foretages følgende ændringer:
a)
Stk. 2 affattes således:
»2. Medlemsstaterne sikrer, at kapaciteten for alle bærbare batterier og -akkumulatorer og for bilbatterier og -akkumulatorer anføres på en synlig, let læselig og uudslettelig måde inden den 26. september 2009. Detaljerede regler for gennemførelsen af dette krav, herunder harmoniserede metoder til fastlæggelse af kapacitet og hensigtsmæssig brug, fastsættes senest den 26. marts 2009. Disse foranstaltninger, der har til formål at ændre ikke-væsentlige bestemmelser i dette direktiv ved at supplere det, vedtages efter forskriftsproceduren med kontrol i artikel 24, stk. 3.«
b)
Stk. 7 affattes således:
»7. Der kan gives tilladelse til fravigelse af mærkningskravene i denne artikel. Disse foranstaltninger, der har til formål at ændre ikke-væsentlige bestemmelser i dette direktiv ved at supplere det, vedtages efter forskriftsproceduren med kontrol i artikel 24, stk. 3.«
6)
Artikel 24, stk. 3, affattes således:
»3. Når der henvises til dette stykke, anvendes artikel 5a, stk. 1-4, og artikel 7 i afgørelse 1999/468/EF, jf. dennes artikel 8.«
Artikel 2
Ikrafttræden
Dette direktiv træder i kraft dagen efter offentliggørelsen i Den Europæiske Unions Tidende.
Artikel 3
Adressater
Dette direktiv er rettet til medlemsstaterne.
Udfærdiget i Strasbourg, den 11. marts 2008.

Labels: 3
15
1
20